Business Breakfast med Morsø Erhvervsråd hos Haaning
2025-01-20 08:00 - 09:30 (Europe/Copenhagen) | Haaning, Næssundvej 213, Vils, 7980, Danmark
Kom med på VirksomhedsVandring med Morsø Erhvervsråd. Et nyt koncept vi har søsat, som skal understøtte vores strategi og fokus på Morsø Erhvervsråd som et stærkt erhvervsfællesskab på Mors. Kært barn har mange navne, så hvis du kender åbent hus, business breakfast, morgenbriefing eller lignende, så taler vi ca. samme sprog.

Vi vil gerne være med til at vise vores medlemsvirksomheder frem som en form for ”markvandring” eller åbent hus, hvor vi øger kendskabet til øens virksomheder, får en kop kaffe, en rundvisning, et indblik i virksomheden og en god snak med hinanden i “marken”.

Denne gang besøger vi Haaning i Vils, hvor indehaver Ole Larsen vil vise os rundt samt fortælle om virksomheden.

Om Haaning:
Haaning har base i Vils, og har specialiseret sig i skræddersyede løsninger indenfor indretningsopgaver. De arbejder mest inden for shop-in-shop løsninger, in-house indretninger, retrovogne samt bager- og butiksinventar – de er vant til at gøre andres kreative idéer til virkelighed..
De arbejder i træ, finér, laminat, komposit, alu/stål og glas og alt foregår på deres egen moderne fabrik på Limfjordsøen Mors.
Haaning A/S beskæftiger 22 engagerede medarbejdere. Det er en velkonsolideret 100% ejerledet dansk virksomhed med en historie, der kan dateres helt tilbage til 1943.

Så snør vandrestøvlerne og tag med Morsø Erhvervsråd på VirksomhedsVandring hos Hanning. Vi glæder os.
